Kyle kry trekpas vir rassistiese uitlating | Netwerk24
15 April 2020 08:28
Die Nascar-renjaer Kyle Larson. Foto: Getty Images
Kyle Larson is deur sy Chip Ganassi Racing-span afgedank nadat dié Nascar-renjaer 'n rassistiese uitlating gemaak het in 'n regstreekse iRacing-esports-byeenkoms.
Larson het die neerhalende uitlating gemaak terwyl hy glo sy mikrofoon vir die virtuele wedren getoets het sonder om te besef dat almal hom kan hoor.
"Kyle, jy gesels met almal, maat," het een van sy teenstanders reageer. 'n Tweede stem op die uitsending het gesê: "Geen manier dat dié so pas gebeur het nie."
Die Chip Ganassi Racing-span het Dinsdag in 'n verklaring bevestig dat hy sy vennootskap met Larson beëindig het. Die span het die druk gevoel toe sy hoofborge, McDonald's en Credit One Bank, Maandag hul vennootskap met die 27-jarige renjaer beëindig het.
Nascar het ook die renjaer Maandag ná Sondag se voorval onbepaald geskors en hom beveel om sensitiwiteitsopleiding te ondergaan.
Larson, 'n sesmalige wenner in die Nascar Cup-reeks, het om verskoning gevra en gesê sy optrede was "onverskoonbaar", maar dit was nie genoeg om sy werk te red nie.